Na osnovu člana 101. stava (3) Zakona o zaštiti okoliša ("Službene novine Federacije BiH", broj: 15/21) i člana 7. Uredbe kojom se utvrđuju pogoni i postrojenja koja moraju imati okolinsku dozvolu ("Službene novine Federacije BiH", broj: 51/21), Federalno ministarstvo okoliša i turizma, *d o n o s i*:

**PRAVILNIK**

**O REGISTRU IZDATIH OKOLIŠNIH DOZVOLA**

**POGLAVLJE I. OPĆE ODREDBE**

**Član 1.**

**(Predmet pravilnika)**

Ovim pravilnikom utvrđuju se sadržaj i način vođenja jedinstvenog registra svih izdatih okolišnih dozvola (u daljem tekstu: registar) kod nadležnih organa, te način i rokovi dostave podataka u registar koji vodi Federalno ministarstvo okoliša i turizma (u daljem tekstu: Federalno ministarstvo).

**Član 2.**

**(Nadležnost)**

(1) U skladu sa odredbama Zakona o zaštiti okoliša (u daljem tekstu: Zakona) i Uredbe kojom se utvrđuju pogoni i postrojenja koja moraju imati okolinsku dozvolu (u daljem tekstu: Uredbe), federalno ministarstvo uspostavlja i vodi Registar izdatih okolinskih dozvola za pogone i postrojenja koja moraju imati okolinsku dozvolu, a koji su utvrđeni Prilogom I. Uredbe.

(2) Kantonalna ministarstva koja su nadležna za izdavanje okolinskih dozvola za pogone i postrojenja koji su utvrđeni Prilogom II. Uredbe, uspostavljaju i vode Registar izdatih okolinskih dozvola za takve pogone i postrojenja.

(3) Kantonalna ministarstva dužna su da dostavljaju federalnom ministarstvu godišnji izvještaj o izdatim okolinskim dozvolama za pogone i postrojenja iz njihove nadležnosti, i to najkasnije do 25.12. tekuće godine za tu godinu.

**POGLAVLJE II. SADRŽAJ I NAČIN VOĐENJE REGISTRA IZDATIH OKOLINSKIH DOZVOLA**

**Član 3.**

**(Sadržaj i način vođenja Registra)**

(1) Registar je glavni izvor informacija o izdatim okolinskim dozvolama za pogone i postrojenja na teritoriji Federacije Bosne i Hercegovine.

(2) Registar najmanje sadrži slijedeće podatke:

1. **podatke o podnosiocu zahtjeva/operateru**

* redni broj,
* naziv operatera/pravnog lica,
* pravni status,
* vrsti zahtjeva na osnovu kojeg je izdata okolinska dozvola (da li se radi o novom pogonu/postrojenju, postojećem pogonu/postrojenju, značajnoj izmjeni ili promjeni u radu postojećeg pogona/postrojenja ili prestanku aktivnosti pogona/postrojenja)
* adresu pravnog lica,
* ID i PDV broj pravnog lica,
* informacije o ovlaštenom licu.

1. **podatke o pogonu/postrojenju**

* naziv pogona/postrojenja i adresa lokacije pogona/postrojenja za koje je izdano rješenje o okolinskoj dozvoli,
* datum početka puštanja u rad pogona/postrojenja,
* podaci o katastarskoj općini na kojoj se pogon/postrojenje nalazi,
* ukupan broj tehničkih jedinica pogona/postrojenja na lokaciji,
* projektovani kapacitet tehničkih jedinica pogona/postrojenja na lokaciji,
* djelatnost pogona/postrojenja u skladu sa Prilogom I. i Prilogom II. Uredbe,
* vrsta emisije koju pogon/postrojenje ima na okoliš,
* broj zaposlenih

1. **podatke o okolinskoj dozvoli**

* broj okolinske dozvole,
* datum izdavanja okolinske dozvole,
* datum do kojeg vrijedi okolinska dozvola,
* naziv organa koji je izdao okolinsku dozvolu,
* link za pristup skeniranom rješenju o okolinskoj dozvoli.

**d) podatke o promjeni u radu pogona/postrojenja**

* podaci o postojećoj okolinskoj dozvoli,
* podaci o planiranim promjenama u pogonu/postrojenju,
* podaci o obimu i značaju promjene o radu pogona/postrojenja.

**e) podatke o prestanku obavljanja djelatnosti**

* datum prestanka rada pogona/postrojenja,
* okolnosti prestanka obavljanja djelatnosti u pogonu/postrojenju.

**f) podatke o vrsti monitoringa i mjerama za smanjenje emisija koje proizvodi pogon/postrojenje**

**g) u slučaju inspekcije, podatke o provedenoj inspekciji, kao i zaključke nadležnog inspekcijskog organa.**

(3) Informacije koje kantonalno ministarstvo dostavlja federalnom ministarstvu u formi godišnjeg izvještaja o izdatim okolinskim dozvolama iz njihove nadležnosti, moraju sadržavati istovjetne podatke kao one navedene u stavu (2) ovog člana.

**Član 4.**

**(Unos podataka u Registar)**

(1) Registar se vodi na način da se koristi elektronski program ili aplikacija koja omogućava elektronski unos, obradu i javno objavljivanje podataka iz Registra.

(2) Podaci se u Registar upisuju hronološkim redom, prema datumu izdavanja rješenja o okolinskoj dozvoli.

(3) Federalno ministarstvo je dužno upis podataka u Registar obaviti u roku od 5 dana od dana izdavanja okolišne dozvole ili u roku od 15 (petnaest) dana od dana zaprimanja podataka o rješenjima izdatih okolišnih dozvola od strane nadležnog kantonalnog ministarstva za zaštitu okoliša.

(4) Ukoliko se vrši unos za pravno lice koje ima pogon/postrojenje na različitim lokacijama, upis u Registar se vrši posebno za svaku lokaciju.

**Član 5.**

**(Čuvanje podataka u Registru)**

(1) Podaci Federalnog ministarstva o izdatim okolinskim dozvolama i podaci dostavljeni od nadležnih kantonalnih ministarstava za okoliš radi upisa u registar čuvaju se trajno.

(2) Federalno ministarstvo je dužno osigurati stvaranje sigurnosnih kopija registra.

**Član 6.**

**(Javno objavljivanje)**

(1) Podaci iz Registra objavljuju se javno na web stranici Federalnog ministarstva, a ažuriraju u roku najkasnije tri dana od dana nastale promjene.

(2) Pristup podacima u registru se može ograničiti prema obimu koji zahtijeva interes opće sigurnosti i odbrane Bosne i Hercegovine, odnosno zaštite ličnih podataka i podataka koji predstavljaju poslovnu tajnu, a koji su određeni posebnim propisima.

(3) Federalno ministarstvo je dužno pravnim i fizičkim osobama i mjerodavnim tijelima, na pisani zahtjev izdati pisani izvod iz Registra.

**POGLAVLJE III. ZAVRŠNE ODREDBE**

**Član 7.**

**(Rodna ravnopravnost)**

Gramatički izrazi upotrijebljeni u ovom pravilniku za označavanje muškog ili ženskog roda podrazumijevaju oba spola, osim kada je svrha ovog pravilnika drugačija.

**Član 8.**

**(Stupanje na snagu)**

Ovaj pravilnik stupa na snagu osmog dana od dana objavljivanja u “Službenim novinama Federacije BiH”.

M I N I S T R I C A

\_\_\_\_\_\_\_\_\_\_\_\_\_\_\_\_\_\_\_\_\_

V. broj \_\_\_\_\_\_\_\_\_\_\_\_\_\_\_\_\_ dr Edita Đapo

Datum \_\_\_\_\_\_\_\_\_\_\_\_\_\_\_\_\_\_ 2021. godine Sarajevo

**O B R A Z L O Ž E NJ E P R A V I L N I K A**

**I. PRAVNI OSNOV ZA DONOŠENJE PRAVILNIKA**

Pravni osnov za donošenje Pravilnika o registru izdatih okolišnih dozvola (u daljem tekstu: Pravilnik) sadržan je u odredbama člana 101. stava (3) Zakona o zaštiti okoliša ("Službene novine Federacije BiH", broj: 15/21), kao i odredbama člana 7. Uredbe kojom se utvrđuju pogoni i postrojenja koja moraju imati okolinsku dozvolu ("Službene novine Federacije BiH", broj: 51/21). Odredbama člana 101. stava (3) Zakona, propisano je da Federalni ministar donosi propis kojim se utvrđuje sadržaj i način vođenja registra izdatih dozvola.

**II. RAZLOZI ZA DONOŠENJE PRAVILNIKA**

U februaru 2021. donesen je novi Zakon o zaštiti okoliša („Službene novine Federacije BiH“ broj 15/21). U junu 2021. Vlada Federacije BiH usvojila je Uredbu kojom se utvrđuju pogoni i postrojenja koja moraju imati okolinsku dozvolu ("Službene novine Federacije BiH", broj: 51/21). Članom 101. stava (3) tog Zakona propisano je da će Federalni ministar donijeti propis propis kojim se utvrđuje sadržaj i način vođenja registra izdatih dozvola, a članom 146. stav (2) propisano je da će se taj propis donijeti u u roku od godine dana od dana stupanja na snagu tog Zakona.

Materija ovog pravilnika regulisana je u okviru III poglavlja, i to:

* Poglavlje I. – Opće odredbe;
* Poglavlje II. – Sadržaj i način vođenja registra izdatih dozvola;
* Poglavlje III. – Završne odredbe.

**IV. OBRAZLOŽENJE PRAVNIH RJEŠENJA**

Materija Pravilnika regulisana je u okviru tri gore navedena poglavlja. Svako poglavlje sadrži istu i sličnu materiju koja je međusobno povezana i uslovljena. Na taj način stvoreni su uslovi da se primjena Pravilnika može vršiti na jasan i pravilan način. U tom cilju materija Pravilnika je regulisana na sljedeći način, i to:

1. **Poglavlje I. – Opšte odredbe (čl.1. i čl.2.)**

U okviru tog poglavlja regulisana su sljedeća pitanja:

* U **čl. 1.** navedena su samo pitanja koja su regulisana Pravilnikom, pa ta odredba predstavlja predmet Pravilnika.
* U **čl.2.** definisana je nadležnost o vođenju registra o izdatim okolinskim dozvolama u skladu sa odredbama zakona i Uredbe kojom se utvrđuju pogoni i postrojenja koja moraju imati okolinsku dozvolu.

1. **Poglavlje II. – Sadržaj i način vođenja registra izdatih dozvola** **(čl.3., 4., 5. i 6.)**

U okviru tog poglavlja regulisana su sljedeća pitanja:

* U čl. 3. definisan je sadržaj i način vođenja registra,
* U čl. 4. propisuje način unosa podataka registar i rokovi za unos,
* U čl. 5. propisuje čuvanje podataka u registru.
* U član 6. propisuje način javno objavljivanje podataka iz registra.

1. **Poglavlje III. - Završne odredbe (čl. 7. i 8.)**

* **U čl. 7.** utvrđene su odredbe o rodnoj ravnopravnosti.
* **U čl. 8.** definisano je stupanje na snagu ovog pravilnika.

**V. JAVNE KONSULTACIJE**

Federalno ministarstvo okoliša i turizma je donijelo Odluku o konsultacijama o tekstu nacrta Pravilnika br. ......... od ...... 2021. na osnovu koje je provelo proces javnih konsultacija na utvrđeni tekst putem njegovog objavljivanja na internetu (web stranica [www.fmoit.gov.ba](http://www.fmoit.gov.ba)), sa pozivom zainteresiranoj javnosti za dostavljanje primjedbi i sugestija u roku od 15 dana od dana prijema obavijesti tog ministarstva (u periodu od -), s obzirom da predmetni propis ima ili može da ima značajan uticaj na javnost. Obavijest je dostavljena sljedećim organizacijama i institucijama:

U postupku javnih konsultacija, zaprimljeni su sugestije i komentari od strane:

* ........................................................
* ........................................................

**V. MIŠLJENJA NADLEŽNIH ORGANA**

**VI. FINANSIJSKA SREDSTVA POTREBNA ZA PROVEDBU PROPISA**

Federacija BiH neće imati dodatne finansijske obaveze za primjenu ovog propisa.